กรมการขนส่งทางบก ตรวจพบรถโดยสารสาธารณะกระทำผิด เดือนตุลาคมที่ผ่านมากว่า 400 ราย
กรมการขนส่งทางบก ตรวจพบรถโดยสารสาธารณะกระทำผิด เดือนตุลาคมที่ผ่านมากว่า 400 ราย แนะประชาชนใช้บริการรถโดยสารสาธารณะที่จดทะเบียนถูกต้องตามกฎหมาย

นายพีระพล ถาวรสุภเจริญ อธิบดีกรมการขนส่งทางบก เปิดเผยผลการส่งเจ้าหน้าที่ออกตรวจสอบรถโดยสารสาธารณะตามจุดต่างๆ เดือนตุลาคมที่ผ่านมา ว่า เพื่อสร้างมาตรฐานความปลอดภัยและอำนวยความสะดวกแก่ผู้โดยสาร จากการตรวจสอบการให้บริการรถแท็กซี่ รถตู้โดยสารสาธารณะและรถจักรยานยนต์สาธารณะ เฉพาะเดือนตุลาคม 2561 รวม18,504 คัน พบการกระทำความผิดรวม 459 ราย โดยกรมการขนส่งทางบกได้ดำเนินการเปรียบเทียบปรับตามข้อหาความผิดทุกราย พร้อมส่งตัวเข้ารับการอบรม พร้อมบันทึกประวัติการกระทำผิดไว้ที่ศูนย์ข้อมูลประวัติผู้ขับรถสาธารณะ หากพบการกระทำความผิดในลักษณะเดิมพิจารณาพักใช้ หรือเพิกถอนใบอนุญาตขับรถต่อไป

อธิบดีกรมการขนส่งทางบก ย้ำว่า หากฝ่าฝืนนำรถส่วนบุคคลมาให้บริการรับส่งผู้โดยสาร โดยเฉพาะรถจักรยานยนต์ส่วนบุคคลที่ยังไม่ได้จดทะเบียนเป็นรถจักรยานยนต์สาธารณะมีโทษปรับสูงสุด 2,000 บาท พบแต่งกายไม่ถูกต้องตามประกาศ คือไม่ใส่เสื้อวิน ปรับ 1,000 บาท ไม่แสดงใบอนุญาตขับรถปรับ 1,000 บาท และต้องเรียกเก็บอัตราค่าโดยสารตามที่ราชการกำหนด ระยะทาง 2 กิโลเมตรแรก อัตราไม่เกิน 25 บาท กิโลเมตรต่อไป ไม่เกินกิโลเมตรละ 5 บาท และระยะทางเกิน 5 กิโลเมตรขึ้นไป ให้เป็นไปตามที่ตกลงกัน แต่ต้องให้เกิดความเป็นธรรมทั้งต่อผู้ให้บริการและผู้โดยสาร